REGOLAMENT TAL-KUMMISSJONI (KE) Nru 1576/2007
tal-21 ta’ Diċembru 2007
li jemenda r-Regolament (KE) Nru 92/2005 li jimplimenta r-Regolament (KE) Nru 1774/2002 tal-Parlament Ewropew u tal-Kunsill dwar mezzi ta’ rimi jew użi ta’ prodotti sekondarji ta’ l-annimali
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1774/2002 tal-Parlament Ewropew u tal-Kunsill tat-3 ta’ Ottubru 2002 li jistipula regoli tas-saħħa li għandhom x’jaqsmu ma’ prodotti sekondarji ta’ l-annimali mhux maħsuba għall-konsum mill-bniedem (1), u b’mod partikolari l-Artikolu 4 (2)(e), l-Artikolu 5(2)(g) u l-Artikolu 6(2)(i) tiegħu,
Billi:
(1)
Ir-Regolament tal-Kummissjoni (KE) Nru 92/2005 tad-19 ta’ Jannar 2005 li jimplimenta r-Regolament (KE) Nru 1774/2002 tal-Parlament Ewropew u tal-Kunsill dwar mezzi ta’ rimi jew użi ta’ prodotti sekondarji ta’ l-annimali u li jemenda l-Anness VI tiegħu dwar it-trasformazzjoni tal-bijogass u l-ipproċessar tax-xaħmijiet maħlula (2), jistabbilixxi regoli ta’ implimentazzjoni għal ċerti metodi alternattivi ta’ rimi jew użi ta’ prodotti sekondarji ta’ l-annimali (“metodi alternattivi”).
(2)
B’mod partikolari, l-Artikolu 4 tar-Regolament (KE) Nru 92/2005 jeħtieġ l-immarkar ta’ ċertu materjal li jirriżulta mill-użu ta’ metodi alternattivi u jiddetermina l-użi finali permessi ta’ materjal bħal dan. Ir-Regolament (KE) Nru 1774/2005, kif emendat mir-Regolament tal-Kummissjoni (KE) Nru 1432/2007 (3), jistabbilixxi regoli armonizzati għall-immarkar ta’ prodotti sekondarji ta’ l-annimali, li jikkontribwixxu għall-identifikazzjoni tajba tagħhom u jtejbu t-traċċabilità tagħhom ta’ prodotti sekondarji ta’ l-annimali. Ir-referenza għall-Anness VI tar-Regolament (KE) Nru 1774/2002 fl-Artikolu 4 (1) tar-Regolament (KE) Nru 92/2005 għandha tiġi emendata skond dan.
(3)
Fuq il-bażi ta’ l-opinjoni tal-Bord Xjentifiku dwar il-Perikli Bijoloġiċi ta’ l-Awtorità Ewropea dwar is-Sigurtà fl-Ikel rigward il-“Proċess tal-Bijodiżil bħala metodu ta’ rimi bla periklu ta’ prodotti sekondarji ta’ l-annimali tal-Kategorija 1 (PSA)”, adottata fit-2 ta’ Ġunju 2004 (4), huwa xieraq li jitħallew użi finali addizzjonali ta’ materjali ta’ Kategorija 1, Kategorija 2 u Kategorija 3, skond il-prinċipji ġenerali stabbiliti fir-Regolament (KE) Nru 1774/2002. Għandha titħalla wkoll il-kombustjoni tal-bijodiżil prodott skond l-Anness IV tar-Regolament (KE) Nru 92/2005 f’magni stazzjonarji jew mobbli.
(4)
B’mod partikolari, għandha titħalla l-landfill ta’ materjal li jirriżulta mill-ipproċessar ta’ materjal ta’ Kategorija 1 f’siti li għalihom inħareġ permess skond id-Direttiva tal-Kunsill 1999/31/KE tas-26 ta’ April 1999 dwar ir-rimi ta’ skart fil-landfill (5).
(5)
L-Artikolu 5 tar-Regolament (KE) Nru 92/2005 jistabbilixxi ċerti miżuri ta’ sorveljanza speċjali li għandhom jitwettqu fl-ewwel sentejn ta’ l-implimentazzjoni ta’ ċerti metodi alternattivi fi ħdan Stat Membru partikolari. Il-ħtiġijiet marbuta ma’ dawn il-miżuri ta’ sorveljanza għandhom iqisu l-esperjenza miksuba fl-applikazzjoni prattika ta’ proċess żviluppat fi Stat Membru ieħor u għandhom jiġu aġġustati bl-għan li jkun żgurat il-livell għoli ta’ ħarsien tas-saħħa pubblika u ta’ l-annimali. In-nominazzjoni u s-superviżjoni ta’ impjant pilota għall-ewwel użu ta’ metodu alternattiv f’kull Stat Membru kkonċernat għandhom għalhekk ikunu suġġetti għal kundizzjonijiet simplifikati.
(6)
It-testijiet li għandhom isiru matul l-istadju inizjali ta’ l-implimentazzjoni ta’ metodu alternattiv għandhom ikunu bbażati fuq it-testijiet li twettqu għall-valutazzjoni tal-metodu alternattiv partikolari mill-korp xjentifiku xieraq.
(7)
Ir-riżultati tas-sorveljanza addizzjonali fi Stat Membru partikolari għandhom ikunu disponibbli għal Stati Membri oħra biex issir evalwazzjoni ta’ applikazzjonijiet ġodda għall-użu ta’ wieħed mill-metodi alternattivi kkonċernati fit-territorji rispettivi tagħhom. Għandu jiġi pprovdut tagħrif lill-punti ta’ kuntatt għal metodi alternattivi li huma indikati fuq il-lista li hi ppubblikata b’mod elettroniku mill-Kummissjoni.
(8)
Ir-Regolament (KE) Nru 92/2005 għandu għalhekk jiġi emendat skond dan.
(9)
Il-miżuri previsti f’dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
Ir-Regolament (KE) Nru 92/2005 qiegħed jiġi emendat kif ġej:
(1)
Fl-Artikolu 4, il-paragrafi 1, 2 u 3 jinbidlu b’dan li ġej:
“1. Il-materjali li jirriżultaw mill-ipproċessar ta’ materjali ta’ Kategorija 1 u 2, għajr il-bijodiżil prodott skond l-Anness IV, għandhom jiġu mmarkati b’mod permanenti skond il-punti 10 sa 13 tal-Kapitolu 1 ta’ l-Anness VI għar-Regolament (KE) Nru 1774/2002.
2. Il-materjali li jirriżultaw mit-trattament ta’ materjal ta’ Kategorija 1 għandhom jintremew mill-inqas b’wieħed mill-metodi li ġejjin:
(a)
inċinerazzjoni jew ko-inċinerazzjoni skond id-dispożizzjonijiet tad-Direttiva 2007/76/KE;
(b)
irdim f’landfill li għaliha nħareġ permess skond id-Direttiva tal-Kunsill 1999/31/KE;
(c)
trasformazzjoni ulterjuri fi pjanta tal-bijogass u rimi tar-residwi tad-diġestjoni kif previst fil-punti (a) jew (b); jew
(d)
fil-każ ta’ bijodiżil prodott skond l-Anness IV, kombustjoni bħala fjuwil.
3. Il-materjali li jirriżultaw mit-trattament ta’ materjali ta’ Kategorija 2 jew 3 għandhom:
(a)
jintremew kif previst fil-paragrafu 2 (a) jew (b);
(b)
ikomplu jiġu proċessati f’derivattivi tax-xaħam għall-użi msemmija fl-Artikolu 5(2)(b)(ii) tar-Regolament (KE) Nru 1774/2002, mingħajr l-użu minn qabel tal-metodi ta’ l-ipproċessar 1 sa 5;
(c)
jintużaw, jiġu trasformati jew jintremew direttament kif previst fl-Artikolu 5(2) (c)(i), (ii) u (iii) tar-Regolament (KE) Nru 1774/2002, mingħajr l-użu minn qabel tal-metodu ta’ l-ipproċessar 1;
(d)
jintużaw għall-produzzjoni ta’ prodotti tekniċi, fil-każ ta’ materjali għajr il-bijodiżil li jirriżultaw mill-proċess ta’ produzzjoni ta’ bijodiżil kif definit fl-Anness IV; jew
(e)
jintużaw kif previst fil-paragrafu 2 (d), fil-każ ta’ bijodiżil prodott skond l-Anness IV.”
(2)
L-Artikolu 5 jinbidel b’dan li ġej:
“Artikolu 5
Sorveljanza addizzjonali fuq l-implimentazzjoni inizjali
1. Id-dispożizzjonijiet li ġejjin għandhom japplikaw għall-ewwel sentejn ta’ implimentazzjoni tal-proċessi li ġejjin għat-trattament tal-materjal ta’ Kategorija 1:
(a)
idrolisi alkalina kif definita fl-Anness I;
(b)
bijogass ta’ l-idrolisi taħt pressjoni għolja kif definit fl-Anness III;
(c)
proċess ta’ produzzjoni ta’ bijodiżil kif definit fl-Anness IV.
2. L-operatur jew il-fornitur tal-proċess għandu jagħżel impjant mill-inqas fi Stat Membru wieħed fejn, għall-inqas darba fis-sena, għandhom isiru testijiet biex jikkonfermaw mill-ġdid l-effikaċja tal-proċess fir-rigward tas-saħħa pubblika u ta’ l-annimali.
3. L-awtorità kompetenti ta’ l-Istat Membru msemmi fil-paragrafu 2 għandha tiżgura li:
(a)
jiġu applikati testijiet xierqa fl-impjant fuq materjali miksuba mill-istadji ta’ trattament, bħar-residwi likwidi u solidi, u kull gass iġġenerat matul il-proċess;
(b)
il-kontroll uffiċjali ta’ l-impjant ikun jinkludi spezzjoni ta’ kull xahar ta’ l-impjant u verifika tal-parametri u l-kundizzjonijiet ta’ l-ipproċessar li ġew applikati; u
(c)
ir-riżultati tal-kontrolli uffiċjali mwettqa jkunu disponibbli għal Stati Membri oħrajn.”
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 21 ta’ Diċembru 2007.